Kush do të jetë Papa i ri që do të pasojë Karol Vojtilën
Në ditët që vijnë, 117 kardinalë do të votojnë për Papën e ri, duke zgjedhur nga lista e kandidatëve ku asnjë amerikan nuk është preten
Detyrë tepër e vështirë për kardinalët e Kishës Katolike! Vdekja e Papës Gjon Pali u ka lënë detyrën e vështirë të zëvendësimit të një figure të madhe. “Zbulimi i një person me aq talente si Karol Vojtilla duket mjaft i vështirë tani për tani”,” thotë Kardinali James Francis Stafford. Wilton Win, ekspert për çështje të Papatit nuk mendon se mund të gjendet një kandidat i ri si Kreu i kishës, i cili të jetë aq i kompletuar sa Papa Gjon Pali. Të paktën, ai duhet të përpiqet të jetë i ndryshëm. Ndryshe nga zgjedhjet e mëparshme të papëve, tani nuk ka një figurë që të dallohet mbi të tjerët. Prej 26 vjetësh e gjysëm nuk është zgjedhur asnjë papë dhe asnjë kardinal nuk trashëgon ndikim nga zgjedhjet e kaluara. Ndërmjet kandidatëve të shumtë përmendet Dionigi Tettamanzi. Ky kardinal nga Gjenova do ta rikthente papatin nën drejitmin e një italiani. Një italian tjetër - Angelo Cardinal Scola nga Venecia - shihet si person që mund të zgjidhet. Po a ekziston mundësia e një pape zezak? Kardinali nigerian, Francis Arinze, konsiderohet si kandidat. Arinze ka qenë mik i ngushtë i Papës Gjon Pali dhe ka luajtur rol të rëndësishëm në përmirësimin e dialogut të Vatikanit me myslimanët, budistët dhe me grupet hindu. Kardinali gjerman, Joseph Ratzinger, shikohet nga ekspertët si një nga kandidatët e mundshëm. Por pikëpamjet e tij tepër konservatore dhe mosha e shtyrë mund të ndikojnë negativisht në kandidaturën e tij gjatë procesit të votimit në Kapelën Sistine. Ekspertët thonë se zgjedhja e papës së ri do të përfshijë një listë të gjatë kandidatësh dhe rrallë zgjidhen pretendentë kryesorë. Ndër çështjet që papa i ri duhet të trajtojë janë: përhapja e islamit dhe nëse priftërinjtë duhet të lejohen të martohen - detyra këto mjaft të vështira, por ndoshta jo më të vështira se arritja e standarteve të vëna nga Papa Gjon Pali i Dytë.